Det kan lyde som en Aarhus-historie, at Arresthuset i Aarhus skal hedde Institutionen Gudenåen. Men sådan er det officielle navn nu.

Annonce

Aarhus Arrest tager navneforandring, har Kriminalforsorgen bestemt. Det nye mundrette navn for den gamle bygning til fanger i Christiansgade 1 i det indre Aarhus bliver.. Gudenåen.

Nærmere bestem Institution Gudenåen. Det er Kriminalforsorgen Midt- og Nordjylland, der har tryllet med navnene til Arresthuset Aarhus, som arresten retteligt har heddet gennem flere generationer.

Men omstruktureringer i Kriminalforsorgen betyder, at Aarhus Arrest, som det såkaldte matrikelnavn lyder i fremtiden, nu får nyt institutionsnavn: Institution Gudenåen - og så må man håbe, at politiets patruljevogne ikke i fremtiden kører fanger til Silkeborg-kanten, når de skal eskortere folk til den århusianske arrest.

Årsagen til navneforandringen er angiveligt, at Arresthuset i Aarhus i fremtiden hører under en enhed i Kriminalforsorgen, hvor også blandt andre Arresthuset i Silkeborg og Randers nu også er blevet placeret.

Blandt andre Statsfængslet Østjylland ved Horsens, som også er blevet omdøbt. Det skal i fremtiden hedde Institution Enner Mark, hvilket har fået det østjyske folketingsmedlem fra Dansk Folkeparti, Hans Kristian Skibby, op af stolen overfor TV 2 Østjylland.

Til tv-stationen siger han, at han vil have justitsministeren til at forklare, hvorfor de nye »gak-gak« navne er indført.

»Det er nogle folk i København, som har syntes, at de ville gøre noget, som var nemt, kompliceret, og det er de så sandelig lykkedes med, må man sige, for de her navne giver simpelthen ikke mening på hverken den ene eller anden måde,« siger Hans Kristian Skibby til TV 2 Østjylland.